SET บ่ายแกว่งไซด์เวย์-จับตา Bond yield สหรัฐฯโบรกฯ ชู 7 หุ้น รับผลบวกมาตรการลดหย่อนภาษี
SET บ่ายแกว่งไซด์เวย์-จับตา Bond yield สหรัฐฯ พร้อมให้แนวรับ 1,465 แนวต้าน 1,485 จุด โบรกฯ ชู 7 หุ้น รับผลบวกมาตรการลดหย่อนภาษี กิน-เที่ยว ปลายปีนี้ นำโดย CPALL, BJC, GLOBAL, HMPRO, COM7, KTC และ MINT

21 พ.ย. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (21 พ.ย.)แกว่งแคบทั้งในแดนบวก-ลบ วอลุ่มเทรดเบาบาง เหตุรอปัจจัยใหม่เข้ามาหนุน แต่ดัชนีฯเช้านี้ยืนในแดนบวกได้ รับข่าวเรื่องที่รัฐฯเตรียมคลอดมาตรการภาษีในช่วงปลายปีนี้ หากออกมาจริงจะช่วยกระตุ้นการบริโภคในประเทศ ส่วนตัวเลข GDP งวดไตรมาส 3/59 ของไทยออกมาต่ำกว่าตลาดฯคาดเล็กนอ้ย จึงไม่มีผลต่อตลาดฯ ด้านตลาดภูมิภาคเช้านี้แกว่งทั้งในแดนบวก-ลบ พร้อมให้ติดตามโฟกัสการประชุมกลุ่มโอเปกสิ้นเดือนนี้ โดยบ่ายนี้ตลาดฯคงแกว่งไซด์เวย์ แนะจับตา Bond yield สหรัฐฯที่ขึ้นสูงมาก พร้อมให้แนวรับ 1,465 แนวต้าน 1,485 จุด
 
นายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ เปิดเผยว่า ตลาดหุ้นไทยเช้านี้แกว่งแคบทั้งในแดนบวก-ลบ วอลุ่มเทรดบาง เนื่องจากตลาดฯกำลังรอปัจจัยใหม่เข้ามา โดยดัชนีฯสามารถยืนในแดนบวกได้เช้านี้มาจากแรงหนุนหุ้นกลุ่มค้าปลีกที่ปรับตัวได้ดี หลังจากที่มีข่าวเรื่องรัฐบาลเตรียมจะคลอดมาตรการภาษีในช่วงปลายปีนี้ ถ้าออกมาจริงก็จะเป็นประเด็นสำคัญที่รออยู่ ทำให้ไปช่วยกระตุ้นการบริโภคในประเทศ สำหรับตัวเลขผลิตภัณฑ์มาวลรวมภายในประเทศ (GDP) ของไทยงวดไตรมาส 3/59 ที่ออกมาก็ต่ำกว่าตลาดคาดเล็กน้อย ซึ่งก็ไม่ได้มีผลต่อตลาดฯ
ด้านตลาดหุ้นอื่นในภูมิภาคเอเชียเช้านี้เคลื่อนไหวทั้งในแดนบวก-ลบ โดยจากนี้ไปก็ให้โฟกัสไปที่การประชุมกลุ่มประเทศผู้ส่งออกน้ำมัน (โอเปก) ในวันที่ 30 พ.ย.นี้ ซึ่งในระหว่างนี้ก็ติดตามการเผยแพร่รายงานการประชุมของธนาคารกลางสหรัฐ  (เฟด) ของครั้งที่ผ่านมา ซึ่งก็คงจะไม่ได้มีอะไรเป็นพิเศษ เพราะต่างก็คาดการณ์กันไว้ว่า เฟดคงจะปรับขึ้นอัตราดอกเบี้ยในเดือนธ.ค.นี้ ซึ่งมีโอกาสเกือบ 100%
แนวโน้มการลงทุนในช่วงบ่ายนี้ ตลาดฯคงจะแกว่งไซด์เวย์ ซึ่งปัจจัยจากต่างประเทศที่จะต้องจับตาดูเป็นเรื่องของ Bond yield ของสหรัฐฯที่ขึ้นสูงมาก พร้อมให้แนวรับ 1,465 จุด ส่วนแนวต้าน 1,485 จุด
 
บล.ธนชาตระบุในบทวิเคราะห์ (21 พ.ย.) ว่าSET ภาคเช้าทดสอบกรอบแนวต้าน อีกทั้ง GDP ไตรมาส 3/59  ขยายตัว +3.2% y-y ใกล้เคียงกับที่ตลาดคาดการณ์ไว้ โดยการบริโภคภาคเอกชนขยายตัวแกร่ง +3.5% y-y ขณะที่การบริโภคภาครัฐฯ และการลงทุนภาครัฐฯ ชะลอตัวลง -5.8% y-y และ +6.3% y-y ตามลำดับ
ทั้งนี้การบริโภคภาคเอกชนที่แข็งแกร่ง ประกอบกับ ก.การคลัง มีแผนเสนอมาตรการลดหย่อนภาษี กิน-เที่ยว ปลายปีนี้ เป็นปัจจัยสนับสนุนกลุ่มค้าปลีก บัตรเครดิต และโรงแรม ในช่วงนี้ แนะนำ “ซื้อ” CPALL (ต้าน 61 บาท) BJC (ต้าน 55 บาท) GLOBAL (ต้าน 17 บาท) HMPRO (ลุ้นทะลุ 10 บาท ไปที่ 10.4 บาท) COM7 (ต้าน 13.4) KTC (ต้าน 144.5) รวมไปถึง MINT (ต้าน 36.5 บาท)
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
PTT  มูลค่าการซื้อขาย   953.91 ล้านบาท ปิดที่ 345.00 บาท เพิ่มขึ้น 1.00 บาท
SCC  มูลค่าการซื้อขาย   826.33 ล้านบาท ปิดที่ 472.00 บาท เพิ่มขึ้น 8.00 บาท
CPF  มูลค่าการซื้อขาย   737.96 ล้านบาท ปิดที่  28.25 บาท เพิ่มขึ้น 0.50 บาท
TRUE  มูลค่าการซื้อขาย   728.60 ล้านบาท ปิดที่   7.25 บาท เพิ่มขึ้น 0.10 บาท
BANPU  มูลค่าการซื้อขาย   621.58 ล้านบาท ปิดที่  18.20 บาท ลดลง  0.20 บาท